ANG KALIBUTANON NGA PAHAYAG SANG MGA KATARUNGANG 
PANGKATAOHAN 

[Preamble] 

Tungod kay ang pagkilala sang duna nga dungog kag ang alalangay kag di 

madula nga mga katarungan sang tanan nga lahi sang tao amo ang pundasyon 

sang kahilwayan, katarungan kag kalinong sang kalibutan. 

Tungod kay ang pagpabaya kag paghamak sa mga katarungang pangkataohan 

ngabunga sang mga kalapastangan nga labag sa konsyensya sang kataohan, 

kag ang pag-abot sang isa ka kalibutan nga maangkon sang mga tao ang 

kahilwayan sa paghambal kag pagsalig kag ang kaluwasan sa kahadlok kag 

kabudlayan nga ginpahayag ang pinakamataas nga handum sang kinaandan 

nga tao. 

Tungod kay ini isa ka malahalon, agod ang tao indi mapilitan nga magpamatok 

tuhoy sa kalupitan kag pagpigos, nga ang mga katarungang pangkataohan dapat 

amligan paagi sa kasuguan. 

Tungod kay pinakamalahalon nga pasanyugon ang paghanas sang malapit nga 

kaangtanan sang mga pungsod. 

Tungod kay ang mga pumuluyo sang Mga Naghiliusa nga Pungsod 

nagapamatuod sa ilang Karta sang ila pagtuo sa nagapanguna nga mga 

katarungang pangkataohan, sa dungog kag kabilinggan sang pagkatao kag sa 

alalangay nga katarungan sang kalalakihan kag kababaihan kag ginpat-od nga 

pasanyugon ang kauswagan sang pangkatilingban kag ang maayo nga 

estandard sang pangabuhi nga lubos nga mahilway. 

Tungod kay ang mga Miyembro nga Estado nangako nga magbinuligay sa Mga 

Naghiliusa nga Pungsod, nga tinguhaon nga maangkon ang pagpasanyog sa 

pagtahod kag pagtuman sang tanan nga mga katarungang pangkataohan kag sa 

nagapanguna nga kahilwayan. 

Tungod kay malahalon nga mahangpan sang tanan nga ang katarungan kag 

kahilwayan nga ini agod lubos nga matuman ang pangako nga ini. 



Tungod sini, Ginapahayag sang Bug-os nga Asemblea ining Kalibutanon nga 
Pahayag sang mga Katarungang Pangkataohan bilang isa ka bug-os nga 
pagsulondan sa kadalag-an para sa tanan nga tao kag sa tanan nga pungsod, sa 
katuyuan sang tanan nga tao kag sa tanan nga bahin sang katilingban, nga 
itanum sa ila hunahuna ang Pahayag nga ini, dapat magtinguha paagi sa 
pagtudlo kag pagtuon nga ipasanyog ang pagtahod sa mga katarungan kag 
kahilwayan nga ini kag paagi sa maayo nga tikang, pungsudnon kag 
pangkalibutanon man, dapat pat-uron ang kalibutanon kag mabungahon nga 
pagtamod kag pagtuman sa mga ini, sa mga pumuluyo nga mismo nga 
Miyembro sang Estado kag sa mga pumuluyo sang mga teritoryo nga 
ginasakupan nila. 

Artikulo 1 

Ang tanan nga tao ginbun-ag nga hilway kag may pag-alalangay sa dungog kag 
katarungan. Sila ginhatagan sang pagpamat-od kag konsensya kag nagakadapat 
nga magbinuligay sa kahulugan sang pag-inuturay. 

Artikulo 2 

Ang tagsa tagsa may ara nga katarungan sang tanan nga katarungan kag 
kahilwayan nga gintakda sa Pahayag nga ini, nga wala sing pagkaiba sa lahi, 
kolor, sari, hambal, relihiyon, pulitikal ukon iban pa nga opinyon, ginhalinan nga 
pungsod ukon katilingban, pagkabutang, ginnun-ag ukon iban pa nga 
kahimtangan. 

Dugang pa diri, wala sing pagkaiba nga ipatuman tuhoy sa kahimtangang 
pulitikal, hurisdiksyunal ukon internasyonal nga pungsod ukon teritoryo nga 
ginasakupan sang isa ka tao, ini man nagakinaugalingon, nagasalig, wala 
nagakinaugalingon ukon sa idalom sang iban pa nga takda sang pagdumala. 

Artikulo 3 



Ang kada isa may katarungan nga mabuhi, mangin hilway kag seguridad bilang 
isa ka tao. 

Artikulo 4 

Wala sing sin-o man nga mangin ulipon ukon busabos; ginadumilian ang tanan 
nga klasi sang pagpaulipon kag pagpanguarta sa ulipon. 

Artikulo 5 

Wala sing sin-o man nga magpaidalom sa lubos nga pagsakit ukon pagpintas, di 
makatao ukon manubo nga pagtrato ukon pagsilot. 

Artikulo 6 

Sa tangsa ka tao may katarungan nga kilalahon sa bisan diin, bilang isa ka tao 
sa atubangan sang kasuguan. 

Artikulo 7 

Ang tanan may pag-alalangay sa atubangan sang kasuguan kag may 
katarungan sa pag-alalangay nga proteksyon sang kasuguan nga wala sing 
pagpasulabi. Ang tanan may katarungan sa pag-alalangay nga proteksyon batok 
sa ano man nga pagpasulabi nga labag sa Pahayag nga ini kag batok sa ano 
man nga pagsulsol sa sina nga pagpasulabi. 

Artikulo 8 

Ang tagsa tagsa may katarungan sa mabungahon nga paghusga sang 
Nagakaigo nga pungsudnon nga hukmanan tuhoy sa mga bulohaton nga 
nagalabag sa mga nahauna nga katarungan nga ginhatag sa iya sang 
konstitusyon ukon sang kasuguan. 

Artikulo 9 



Wala sing sin-o man nga magpaidalom sa di matarong nga pagdakop, pagkulong 
ukon pagpasaylo sa iban nga duog. 

Artikulo 10 

Ang tagsa tagsa may bug-os nga pag-alalangay nga katarungan sa matarong 
kag hayag nga pagbista sang isa ka hilway kag wala sing ginadampigan nga 
hukmanan, sa pagpat-od sang iya mga katarungan kag obligasyon kag sa ano 
man nga sumbong kriminal batok sa iya. 

Artikulo 1 1 

1 . Ang tagsa tagsa nga akusado sang kasal-anan nga masilotan may 
katarungan nga kabigon nga wala sing kasal-anan tubtob nga indi 
mapamatud-an nga nagkasala suno sa kasuguan sa isa ka hayag nga 
pagbista nga angkon niya ang tanan nga garantiya nga kinahanglan sa iya 
nga pagpangapin. 

2. Wala sing sin-o man nga hukman ang nagkasala sang ano man nga 
kasal-anan nga pagasilotan tungod sa ano man nga ginhimo ukon 
pagkulang nga indi ginakabig nga pagkasala nga masilotan, sa idalom 
sang kasuguang pungsudnon ukon pangkalibutan, sadtong ginhimo ina. 
Kag indi man dapat dugangan sing mas mabug-at nga silot sangsa 
ginadugang sadtong ginhimo ang pagkasala nga pagasilotan. 

Artikulo 12 

Wala sing sin-o man nga magpaidalom sa di matarong nga pagpasilabot sa iya 
kaugalingon, pamilya, puluy-an ukon mga sulat, ukon pagpahamak sa iya 
dungog kag ngalan. Ang tagsa tagsa may katarungan sa proteksyon sang 
kasuguan batok sa sina nga pagpasilabot ukon paghamak. 

Artikulo 13 



1 . Ang tagsa tagsa may katarungan sa kahilwayan nga magsaylo kag 
magpuyo sa sulod sang nasakupan sa tagsa ka Estado. 

2. Ang tagsa tagsa may katarungan nga maghalin sa bisan diin nga 
pungsod, mangin sa kaugalingon nga pungsod, kag magbalik sa iya 
pungsod. 

Artikulo 14 

1 . Ang tagsa tagsa may katarungan nga mangayo kag magbaton sang 
asaylum sa iban nga pungsod tungod sa pag-api. 

2. Ang katarungan nga ini indi maggamit kon ang pag-api hungod nga bunga 
sang mga pagkasala nga di pulitikal ukon mga binuhatan batok sa mga 
katuyuan kag pagsulondan sang Mga Naghiliusa nga Pungsod. 

Artikulo 15 

1 . Ang tagsa tagsa may katarungan sa pagkabanwahanon. 

2. Wala sing sin-o man nga di makatarungan nga kuhaon ang iya 
pagkabanwahanon ukon punggan ang katarungan nga magbaylo sang iya 
pagkabanwahanon. 

Artikulo 16 

1. Ang mga kalalakihan kag kababaihan nga sa husto nga edad, wala sing 
limitasyon nga lahi, pagkabanwahanon, may katarungan nga 
magpangasawa kag mag-angkon sang pamilya, sila may pag-alalangay 
nga katarungan sa kasal, tubtob magpangasawa kag pagdula sang 
saysay sina. 

2. Ang kasal dapat himuon lamang sa hilway kag bug-os nga pagpasugot 
sang mga ikasal. 

3. Ang pamilya duna kag sulondan nga bahin sang katilingban kag may 
katarungan sa proteksyon sang katilingban kag sang Estado. 



Artikulo 17 

1 . Ang tagsa tagsa may katarungan nga magpanag-iya sang pagkabutang 
sing isahanon kag kaupod ang iban. 

2. Wala sing sin-o man ang di matarong nga kuhaan sang mga 
pagkabutang. 

Artikulo 18 

Ang tagsa tagsa may katarungan sa kahilwayan sang panghunahuna, 
konsyensya kag relihiyon, lakip sa katarungan nga ini ang kahilwayan nga 
magbaylo sang iya relihiyon ukon pagtuo, kag ang kahilwayan, mag-isa man 
ukon kaupod sang iban kag sa publiko ukon pribado, nga ipaathag ang iya 
relihiyon ukon pagtuo sa pagtudlo, pagbuhat, pagsimba kag pagsaulog. 

Artikulo 19 

Ang tagsa tagsa may katarungan sa kahilwayan nga magsiling sa kabubut-on 
kag pagpahayag, lakip sa katarungan nga ini ang kahilwayan nga panindugan 
sang mga kabubut-on nga wala sing magpasilabot kag mangita, magbaton kag 
magdala sang impormasyon kag ideya paagi sa bisan ano nga media nga wala 
ginakabig ang mga dulonan. 

Artikulo 20 

1 . Ang tagsa tagsa may katarungan sa kahilwayan sa malinong nga 
pagtililipon kag paghiliupod. 

2. Wala sing sin-o man nga dapat piliton nga magpasakop sa isa ka 
asosasyon. 

Artikulo 21 



1 . Ang tagsa tagsa may katarungan nga magpakigbahin sa gobyierno sa iya 
pungsod, matarong man ukon paagi sa hilway nga pagpili sang mga 
tiglawas. 

2. Ang tagsa tagsa may katarungan sa alalangay nga pagserbisyo publiko sa 
iya pungsod. 

3. Ang pagbuot sang pulumuyo dapat mangin basihan sa gahom sang 
gobyierno, ang pagbuot nga ini dapat ipahayag paagi sa panahon kag 
matuod nga pagpiniliay nga sa paagi sa kabug-osan kag alalangay nga 
pagboto kag pagahimuon paagi sa sekreto nga pagboto ukon paagi sa 
katapat sa hilway nga paagi sang pagboto. 

Artikulo 22 

Ang tagsa tagsa, subong nga miyembro sang katilingban may katarungan sa 
kapag-onan sang katilingban kag may katarungan sa katumanan, paagi sa 
pagpaninguha sang pungsod kag sa pagbinuligay sang pangkalibutan kag suno 
sa organisasyon kag manggad sang tagsa ka Estado, sang mga katarungang 
ekonomiko, pangkatilingban kag kultural nga ginakinahanglan sang ina nga 
dungog kag hilway nga pag-uswag sang iya kataohan. 

Artikulo 23 

1 . Ang tagsa tagsa may atarungan nga magtrabaho, hilway magpili sang 
pangabuhian, matarong kag maayo nga kahimtangan sa pagtrabaho kag 
proteksyon batok sa wala sing trabaho. 

2. Ang tagsa tagsa, wala sing bisan ano nga discriminasyon, dapat may 
katarungan sa suweldo nga katumbas sa iya nga bulohaton. 

3. Ang tagsa tagsa nga nagtrabaho may katarungan sa matarong kag husto 
nga bayad nga ginapat-od sa iya kaugalingon kag sa iya pamilya sa 
pagpangabuhi sing matarong, dugang pa, kon ginakinahanglan, ang iban 
pa nga pamaagi sang proteksyon pangkatilingban. 



4. Ang tagsa tagsa may katarungan nga magtukod kag magpasakop sa mga 
unyon sa paghimo para sa pag-amlig sa iya kaayuhan. 

Artikulo 24 

Ang tagsa tagsa may katarungan nga magpahuway kag maglingaw, lakip ang 
makatarungan nga takda sa oras sang trabaho kag panahon sang mga pista 
opisyal nga may suweldo. 

Artikulo 25 

1 . Ang tagsa tagsa may katarungan sa tulopngan sang pangabuhi nga 
tuman para sa kaayuhan sang lawas kag pag-ayo sang iya kaugalingon 
kag sang iya pamilya, lakip ang pagkaon, biste, pagpabalay kag pag-amlig 
sa pagpabulong kag mga ginakinahanglan ang pagserbisyosa katilingban, 
kag may katarungan sa seguridad kon mawalan sang trabaho, 
magkasakit, mangin inutil, mabalo, magtigulang, ukon mawalan sang 
palangabuhian kon mag-abot ang mga hitabo nga indi niya ginapaabot. 

2. Ang mga nanay kag kabataan may katarungan sa pinasahi nga pagtatap 
kag pagbulig. Ang tanan nga kabataan, kasal man ukon indi ang 
ginikanan, dapat makaangkon sang pare-pareho nga proteksyon sang 
pangkatilingban. 

Artikulo 26 

1 . Ang tagsa tagsa may katarungan sa edukasyon,. Ang edukasyon dapat 
nga libre, bisan sa elementarya man lamang kag sa nahauna nga 
halintang. Ang edukasyong elementarya dapat nga kompulsaryo. Ang 
edukasyon teknikal kag propesyunal dapat itigana sa tanan kag ang mas 
mataas nga edukasyon dapat pareho nga maangkon sang tanan suno sa 
merito. 



2. Ang edukasyon dapat ituon sa lubos nga pag-uswag sang kataohan kag 
sa pagpabakod sang pagtahod sa mga katarungang pangkataohan kag sa 
mga pundasyon sang kahilwayan. Ipasanyog ini ang paghinangpanay, 
pagpaumod kag pag-inabyanay sa tanan nga pungsod, mga grupo suno 
sa lahi ukon relihiyon, kag pauswagon ang mga hilikuton sang Mga 
Naghiliusa nga Pungsod para magapabilin ang kahilwayan. 

3. Ang nahauna nga katarungan sang mga ginikanan amo ang pagpili sang 
klasi nga edukasyon nga ihatag sa ila mga kabataan. 

Artikulo 27 

1 . Ang tagsa tagsa may katarungan nga hilway sa pagpakigbahin sa 
hilikuton nga pangkultura sang komunidad, maghinuyang sang mga arte 
kag makigbahin sa pagpauswag nga pang-siyentipiko kag sa mga 
benepisyo sini. 

2. Ang tagsa tagsa may katarungan sa proteksyon sang interes nga moral 
kag materyal nga gikan sa produksyon siyentipiko, literal ukon artistiko 
nga sinulat niya. 

Artikulo 28 

Ang tagsa tagsa may katarungan sa kaayuhan sang pangkatilingban kag 
pangkalibutan nga ang mga katarungan kag kahilwayan nga gintakda sa 
Pahayag nga ini dapat lubos nga maangkon. 

Artikulo 29 

1 . Ang tagsa tagsa may mga katungdanan sa komunidad nga ginatahod ang 
hilway kag lubos nga pag-uswag sang iya katauhan. 

2. Sa pagtuman sang iya mga katarungan kag kahilwayan, ang tagsa tagsa 
magapaidalom lamang sa mga katakdaan nga gintakda sang kasuguan 
agod maangkon ang nagakaigo nga pagkilala kag pagtahod sa mga 



katarungan kag kahilwayan sang iban kag mahatagan ang makatarungan 
nga mga kinahanglanon nga moralidad, kaayuhan sang publiko kag 
kabug-osan nga kaayuhan sa isa ka demokratikong katilingban. 
3. Ang mga katarungan kag kahilwayan nga ini indi dapat magamit nga 
batok sa mga katuyuan kag pagsulondan sang Mga Naghiliusa nga 
Pungsod. 

Artikulo 30 

Wala sing ano man nga bahin sa Pahayag nga ini nga mahimo kabigon nga 
nagpakahulugan sa ano man nga Estado, grupo ukon tao, sang katarungan nga 
magpakigbahin sa ano man nga hilikuton ukon hulag nga nagahandum sa 
pagguba sang ano man nga katarungan kag kahilwayan nga gintakda diri sini. 



